Der er hverken fadøl eller smøger rundt om bordene, når DM i 9-ball pool i dag skydes i gang. Faktisk blev der gjort op med værtshusdelen af sporten for mange år siden. Hvis du vil se 9-ball pool til DM-ugen i Aalborg, kan du gå flere steder hen. Der bliver nemlig spillet i Aalborg Billardklubs lokaler, Dan's Pool Hall og Gigantium. I turneringen 9-ball pool stiller 21 spillere op. Daniel Kandi og Helene Krogsgaard Mikkelsen spiller begge til daglig i Aalborg Billardklub. - Det er super fantastisk, at turneringen er på hjemmebane. Vi har rigtig godt materiel her i klubben, og vi føler os hjemme, siger Daniel Kandi. Helene Krogsgaard Mikkelsen er den eneste kvinde, der stiller op i turneringen i år, og hun ser frem til at tage kampen op. - Jeg har glædet mig utroligt meget til at skulle spille DM i min hjemby. Det er fedt, at der kommer spillere fra hele Danmark, siger hun. Tidligere danmarksmester er ikke favorit For Daniel Kandi er det ikke helt uvant at deltage i danmarksmesterskaberne. Han har nemlig vundet tre gange tidligere. - Der er to af favoritterne, der ikke kommer alligevel, men der er stadig en rigtig stor favorit i Mickey Krause, som har spillet meget internationalt de sidste to år. Som en lille underdog har jeg nok en chance, siger han. Udover Mickey Krause fra Herlev Pool Club deltager også den flere dobbelte danske mester Alan Conway. - Jeg har nok en hjemmebanefordel her i starten, men til finalekampene søndag spiller vi jo i Gigantium, og så forsvinder den fordel, siger Daniel Kandi. Kvartfinaler, semifinaler og den endelige finale spilles alle i foyeren i Gigantium søndag.

Opsummering:
Der bliver spillet både 9-ball pool og 5-kegle, når danmarksmesterskaberne i billard skal afgøres til DM-ugen i Aalborg. De nordjyske deltagere satser på, at hjemmebanefordelen kan tage dem hele vejen.